GRAMMY ขาดกำไรพิเศษหนุน Q1 พลิกขาดทุน ดิจิทัลทีวียังไม่พ้นช่วงลงทุน
GRAMMY ขาดกำไรพิเศษหนุน Q1/59 พลิกขาดทุนที่ 144.24 ลบ. จากปีก่อนที่มีกำไร 417.04 ลบ. แจงดิจิทัลทีวียังไม่พ้นช่วงลงทุน
17 พ.ค. 2559

บริษัท จีเอ็มเอ็ม แกรมมี่ จำกัด (มหาชน) หรือ GRAMMY รายงานผลการดำเนินงานไตรมาส 1/59 สิ้นสุดวันที่ 31 มี.ค.59 (รวมบริษัทย่อย) มีผลขาดทุนสุทธิ 144.24 ล้านบาท หรือขาดทุนสุทธิ 0.18 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 417.04 ล้านบาท หรือมีกำไรสุทธิ 0.51 บาทต่อหุ้น
โดยผลการดำเนินงานในไตรมาสดังกล่าวที่พลิกเป็นขาดทุนเนื่องจากในไตรมาส 1/58 บริษัทฯ มีการบันทึกกำไรเพิ่มเติมจำนวน 72 ล้านบาท จากการขายเงินลงทุนในหลักทรัพย์ซีเอ็ด และรับรู้กำไรพิเศษมูลค่า 731 ล้านบาทจากการปรับเปลี่ยนโครงสร้างการลงทุนในบริษัท เดอะ วัน เอ็นเตอร์ไพรส์ จำกัด เป็นเงินลงทุนในการร่วมค้า หากถอดกำไรพิเศษดังกล่าวออกไป พบว่าผลประกอบการไตรมาส 1/59 ดีกว่างวดเดียวกันของปีก่อน 63% โดยผลขาดทุนหลักเกิดจากดิจิทัลทีวีซึ่งเป็นระยะของการลงทุน